กระทรวงแรงงาน ร่วมไทยซัมซุง พัฒนาช่างแอร์คุณภาพ
นายธวัช เบญจาทิกุล อธิบดีกรมพัฒนาฝีมือแรงงาน (กพร.) กระทรวงแรงงาน เปิดเผยว่า กรมพัฒนาฝีมือแรงงาน ร่วมกับบริษัท ไทยซัมซุง อิเลคโทรนิคส์ จำกัด พัฒนาทักษะให้แก่ช่างของร้านค้าผู้แทนจำหน่ายและแรงงานที่สนใจ ซึ่งนำร่องการฝึกอบรมในหลักสูตร การติดตั้ง การซ่อม และการบำรุงรักษาเครื่องปรับอากาศ ระยะเวลาการฝึก 18 ชั่วโมง ดำเนินการแล้ว 200 คน ณ ศูนย์ฝึกอบรมของบริษัท ไทยซัมซุง จังหวัดชลบุรี ภายใต้มาตรฐานการฝึกที่ปลอดภัยรองรับสถานการณ์โควิด-19 ซึ่งบริษัทได้สนับสนุนเครื่องปรับอากาศให้แก่ สถาบันพัฒนาฝีมือแรงงาน 3 ชลบุรี (สพร.3 ชลบุรี) จำนวน 11 ชุด และสถาบันพัฒนาฝีมือแรงงาน 13 กรุงเทพมหานคร (สพร.13 กทม.) จำนวน 10 ชุด เพื่อนำไปใช้ในการฝึกอบรมในหลักสูตรที่เกี่ยวข้องรวมถึงค่าใช้จ่ายในการจัดฝึกอบรมดังกล่าว นอกจากนี้ กพร.ยังได้ส่งเสริมและให้คำแนะนำ แก่บริษัทในการขออนุญาตเป็นผู้ดำเนินการทดสอบมาตรฐานฝีมือแรงงาน สาขาช่างเครื่องปรับอากาศภายในบ้านการพาณิชย์ขนาดเล็ก หรือสาขาอาชีพอื่นที่เกี่ยวข้อง และร่วมกันส่งเสริมสนับสนุนการรับรองความรู้ความสามารถให้แก่ผู้ปฏิบัติงานด้วยอธิบดีกรมพัฒนาฝีมือแรงงาน กล่าวด้าวยว่า ในปี 2565 มีแผนฝึกอบรม ทดสอบและประเมินความรู้ให้แก่ช่างของบริษัท เฉพาะที่ศูนย์ฝึก จังหวัดชลบุรี จำวน 10 รุ่นๆละ 20 คน ซึ่งจะวางแผนขยายผลการฝึกอบมสาขาทั่วประเทศต่อไปหลังจากสถานการณ์โควิด-19 คลี่คลาย อย่างไรก็ตาม ความร่วมมือในครั้งนี้ ไม่เพียงแค่พัฒนาทักษะให้แก่ช่างเครื่องปรับอากาศเท่านั้น แต่ยังยกระดับฝีมือแรงงานและการบริการให้มีคุณภาพอย่างมีมาตรฐานสากล มีความปลอดภัย ขอเชิญชวนช่างฝีมือเข้าฝึกการอบรม ทดสอบและประเมินความรู้ความสามารถ สอบถามข้อมูลเพิ่มเติมได้ที่ สำนักงานพัฒนาฝีมือแรงงานและสถาบันพัฒนาฝีมือแรงงานทุกจังหวัดทั่วประเทศ หรือโทรสายด่วน 1506 กด 4